Predkladacia správa
 
Návrh na účasť delegácie Slovenskej republiky na 53. zasadnutí generálnej konferencie Medzinárodnej agentúry pre atómovú energiu vo Viedni (ďalej len MAAE) sa predkladá ako iniciatívny materiál.
 
Slovenská republika bola prijatá za člena MAAE v roku 1993 ako jeden z dvoch nástupníckych štátov po zániku Českej a Slovenskej Federatívnej Republiky (31. decembra 1992). Od roku 1993 sa delegácia SR pravidelne zúčastňuje zasadnutí generálnej konferencie MAAE (ďalej len „konferencia“). Konferencia je najvyšším politickým orgánom MAAE, zvoláva ju generálny riaditeľ MAAE raz ročne na základe požiadavky Rady guvernérov alebo väčšiny členských štátov. V súčasnosti má MAAE 146 členov. Každý členský štát reprezentuje na konferencii delegácia, ktorú tvorí vedúci delegácie, zástupcovia a poradcovia. Každý členský štát má pri hlasovaní jeden hlas. Zasadnutie 53. generálnej konferencie sa bude konať v dňoch 14.-18. septembra 2008 vo Viedni. 
 
V rámci navrhovaného programu konferencia prerokuje rôzne otázky týkajúce sa činnosti MAAE za uplynulý rok, hospodárenie a príspevky členských krajín v roku 2008. Schváli program technickej spolupráce, program a rozpočet na roky 2010-2011 a výšku príspevkov členských štátov do Fondu technickej spolupráce v roku 2010. Vyhodnotí kroky na posilnenie medzinárodnej spolupráce v oblasti jadrovej a radiačnej bezpečnosti a bezpečnosti dopravy jadrových materiálov, kroky na ochranu proti jadrovému a rádiologickému terorizmu, posilnenie aktivít technickej spolupráce v oblasti jadrovej vedy, technológií a aplikácií. Konferencia sa taktiež bude zaoberať posilnením a zefektívnením systému záruk (kontrola jadrových materiálov). Generálna konferencia zvolí nových členov Rady guvernérov MAAE, ako aj schváli návrh na nového generálneho riaditeľa organizácie.
 
Členstvo SR v MAAE významným spôsobom prispieva k presadzovaniu záujmov SR najmä v oblasti vedeckej a technickej spolupráce. Z tejto spolupráce profitujú organizácie z oblasti energetiky, zdravotníctva, poľnohospodárstva, životného prostredia a iné.  
 
Spolupráca SR a MAAE v oblasti technických projektov je mimoriadne úspešná. 
V roku 2008 pokračovala spolupráca s MAAE v 2 národných a 25 regionálnych a interregionálnych projektoch formou účasti na workshopoch, tréningových kurzoch a technických stretnutiach, zabezpečovaním odbornej pomoci expertov a dodávkami zariadení, ako aj formou koordinovaných výskumných projektov.
 
Pod odborným gestorstvom ÚJD SR spolupracuje s  MAAE niekoľko ústavov a organizácií, napr.: Slovenské elektrárne, a. s., Úrad verejného zdravotníctva SR, Onkologický ústav sv. Alžbety, Bratislava, Úrad pre normalizáciu, metrológiu a skúšobníctvo SR, VUJE, a. s., Slovenská akadémia vied, Slovenská technická univerzita a ďalšie. 

Mnoho odborníkov zo SR sa v rámci regionálnych a národných projektov zúčastňuje workshopov, tréningových programov a stáží. Rovnako SR prostredníctvom MAAE poskytuje odbornú pomoc ostatným členským krajinám pri zvyšovaní úrovne jadrovej a radiačnej bezpečnosti, v oblasti dozimetrie, rádiológie a nukleárnej medicíny. 

SR sa v rámci pracovných tímov MAAE aktívne podieľa na procese prípravy bezpečnostných návodov a požiadaviek týkajúcich sa jadrových zariadení pre ich umiestňovanie, výstavbu, vyraďovanie, uvádzanie do prevádzky, samotné prevádzkovanie, a vyraďovanie z prevádzky, ako aj spracovanie a  ukladanie rádioaktívnych odpadov. Odborníkov zo SR pozýva MAAE ako členov expertných misií zameraných na hodnotenie jadrovej a radiačnej bezpečnosti členských krajín MAAE. Spoluprácu s MAAE hodnotí  SR ako veľmi efektívnu a užitočnú.

		V dňoch 12. - 13. septembra 2009 sa uskutočnia neformálne rokovania a konzultácie delegácií členských krajín MAAE, v rámci ktorých sa predrokujú niektoré vybrané body programu. 
 
Finančný príspevok SR do MAAE sa skladá z povinného členského príspevku, z príspevku na projekty technickej spolupráce implementované v SR a z príspevku na Fond technickej spolupráce MAAE. Príspevky sú hradené z rozpočtu ÚJD SR. 
 
Z členstva SR v MAAE vyplývajú pre rozpočtovú kapitolu  Úradu jadrového dozoru SR tieto finančné dosahy na rok 2010:   
1.	členský príspevok: cca 168000 EUR; 
2.	príspevok na Fond technickej spolupráce MAAE: cca 39800 EUR, 
3.	príspevok na projekty technickej spolupráce implementované v SR: cca. 36500 EUR. 
 
Tieto dosahy sú riešené samostatne v rámci návrhu rozpočtu na rok 2010 v súlade s uznesením vlády SR č. 253 zo dňa 22. marca 2006 k správe o finančných aspektoch členstva Slovenskej republiky v medzinárodných organizáciách a návrhu na zmenu spôsobu úhrady členských príspevkov do medzinárodných organizácií.

Účasť na generálnej konferencii nemá ekonomický, finančný, environmentálny vplyv, vplyv na zamestnanosť a podnikateľské prostredie, a preto sa nevyhotovuje príslušná doložka.